Sjúkraþjálfarar hafa lengi hvatt fólk til að sitja beint í baki , slaka á í öxlum og setja ekki sveigju á hálsinn . Þeir benda einnig á það að standa við vinnuna sé mun hollara en að sitja og þegar gengið er að bera höfuðið hátt í stað þess að hanga með hausinn ofan í bringu . Allt þetta hjálpar þér til að halda stoðkerfinu heilbrigðu en það gerir meira . Að bera sig vel eykur sjálfstraust og vellíðan . Það kann að hljóma eins húmbúkk og kjaftæði en líkamsstaða þín breytir raunverulega andlegri líðan þinni . Allir þekkja það að hafa einhvern tíma rétt úr sér , andað djúpt , sett í axlirnar og síðan gengið inn í atvinnuviðtal , próf eða annað sem þeir hafa kviðið fyrir . Þetta gerum við til að koma okkur í það andlega form sem við þurfum á að halda til að takast á við erfiðleikana . Með því að hafa þetta í huga á hverjum degi og hvert sem þú ferð getur þú aukið sjálfstraust þitt og fundið fyrir auknum krafti . Til þess að hjálpa þér að muna eftir að halda öxlunum beinum , hryggnum í réttri stöðu og hengja ekki höfuð er gott að gera nokkrar æfingar sem beinlínis bæta líkamsstöðuna . Plie er hreyfing í klassískum ballett en það er engin tilviljun að hún þróaðist og varð til . Hún styrkir vöðvana í fótunum , heldur hryggnum beinum og hefur góð áhrif á axlir og háls . Þegar farið er í plie stilla menn sér upp úti á gólfi , hælar eru saman , tærnar vísa beint út og síðan beygir þú þig í hnjánum en heldur efri hluta líkamans alveg beinum . Til að byrja með er gott að styðja sig við vegg eða eitthvað annað fast meðan hreyfingin er endurtekin 15 - 20 sinnum . Þetta er gott að gera einu sinni til tvisvar á dag . Fleiri góðar fótaæfingar Tendu er einnig balletthreyfing . Þá er staðið upp við vegg eða stöng og líkt og í plie er byrjað á að hafa hæla saman og tærnar beint út . Annar fóturinn er síðan færður fram , tyllt í tána og hann síðan dreginn hægt til baka í upphaflegu stellinguna . Efri hluti líkamans er alveg beinn . Þessa hreyfingu er gott að gera eða einfalda þetta og gera svokallaðar hreyfiteygjur . Þá styðja menn sig við vegg og sveifla öðrum fæti fram og aftur eða til hliðar í nokkrar sekúndur . Síðan er skipt um fót og allt endurtekið þar til búið er að fá góða teygju í alla vöðva fótanna . Kosturinn við æfingar af þessu tagi er að þær reyna bæði á þann fót sem er á hreyfingu og hinn sem er kyrr . Nokkrar jógastöður geta bætt líkamsburð mjög mikið . Jógastöður Nokkrar jógastöður bæta líkamsburð einnig mjög mikið . Nefna má gyðjuna , stríðsmanninn og tréð . Allar þessar stöður reyna á jafnvægi , vöðvastyrk í fótum og réttar stellingar í öxlum , baki og höfði . Hér reynir einnig á að nota magavöðvana til að styðja við . Allar æfingar sem styrkja magann bæta líkamsstöðuna og byggja upp stoðkerfið . Því sterkari sem miðjan er því minna reynir á bak , hné og aðra viðkvæma staði . Eitt það besta sem menn gera er að leggjast á gólfið á kvöldin og gera nokkrar magaæfingar . Venjulegar uppsetur eru fínar , einnig að liggja á bakinu með hnén upp og beygð í 90° horn , rétta síðan úr fótunum til skiptist . Þetta reynir sérlega á neðri magavöðvana en þeir stýra góðu jafnvægi og eru undirstaða þess að hægt sé að halda bakinu í réttri stöðu . Allar æfingar er gott að endurtaka 15 - 30 sinnum í hvert sinn sem þær eru gerðar . Munið svo einnig að standa oftar upp í vinnunni og það er ekkert að því að gera nokkrar góðar líkamsæfingar af þessu tagi með vinnufélögunum yfir daginn .